Help soek na die vermiste seiljag | Maroela Media
Anthony Murray, Reg Robertson en Jaryd Payne (Foto verskaf aan SAPA)
Die publiek kan deur middel van 'n aanlyn instrument help om 'n vermiste Suid-Afrikaanse katamaran op te spoor.
Die families van Anthony Murray, Reg Robertson en Jaryd Payne vrees vir hul veiligheid nadat hulle laas op 18 Januarie van hulle gehoor het. Die seiljagvaarders het ook hul verwagte aankomsdatum misgeloop. Maroela Media het vroeër berig die katamaran, Sunsail RCo44-978, het op 14 Desember op 'n afleweringsreis uit Kaapstad vertrek onderweg na Phuket in Thailand.
"Die huidige 'Lost Catamaran & Crew At Sea' stel persone wêreldwyd in staat om satellietfoto's te deursoek wat deur Tomnod opgelaai word," het die familie in 'n gesamentlike verklaring gesê.
Die doel van die veldtog is om die Leopard 44-katamaran op te spoor wat in Thailand afgelewer moes word.
Op die Tomnod-webwerf word persone versoek om voorwerpe te merk as 'n skip, boot, lewensreddingsvaartuig of "ander". Tomnod word bedryf deur DigitalGlobe.
"Die projek is gebaseer op die aanname dat onopgeleide waarnemers net so goed 'n teiken kan raaksien as 'n kenner. Enigiemand met 'n rekenaar en internettoegang kan aan die soektog deelneem."
Murray (58), die skipper, het meer as 25 jaar ondervinding op die see, insluitend talle internasionale katamaran- en seiljagaflewerings. Robertson (59) is ook 'n ervare seiljagvaarder en 'n lid van die Royal Natal-seiljagklub. Payne is 20 jaar oud.